ብተመሳሳሊ ኣልኮል፣ ምትካኽ ሽጋራ፣ እኹል ኣካላዊ ምንቅስቓስ ዘይምግባርን ልዑል ስብሒ ሰብነትን ካብቶም ነቲ ንሕማም መንሽጡብ ከሳጥሑ ምኽንያታት ከም ዝኾኑ ዶ/ር ክብሮም ሕሉፍ ይገልጽ፡፡ ቅድመ ምርመራ መንሽሮ ጡብ ብሕማም መንሽሮ ዝተጠቕዐ ኣባል ቤተሰብ ዘለወን ካብ 40 ዓመት ዕድመ ንላዕሊ ዘለዋ ደቂ ኣንስትዮ፡ ብማሞግራፊ ዝተሓገዘ ምርመራ መንሽሮ ጡብ ብውሑድ ኣብ ዓመት ሓደ ግዘ ክገብራ ከም ዘለወን፡ ዶ/ር ክብሮም ይገልጽ፡፡ ''ማሞግራፊ ምልክት ቅድሚ ምርኣዩ ክልተ ዓመት ኣቐዲሙ ናይ ምፍላጥ ዓቕሚ ኣለዎ፤ ብዓለም ደረጃ ዝተፈለጠ ምርመራ እዩ፡'' ብምባል እውን የረድእ። እንተኾነ፡ እዚ ቴክኖሎጂ ዕድሚአን 25 ክሳብ 40 ኣብ ዝኾና ደቀ1 ኣንስትዮ ብትኽክል ስለ ዘይርእይ፡ ኣብዚ ክሊ ዕድመ ዝርከባ ደቂ ኣንስትዮ ባዕለን ክፍትሻ ኣለወን ይብል፡፡ ምንጪ ስእሊ, KIBROM H ''ጡብ ከም መስቀል ጌርካ ኣብ ኣርባዕተ ምኽፋል፤ ሕድሕድ ክፋል ምፍታሽ፤ እንተተኻኢሉ መዓልታዊ ነብሰን ኣብ ዝሕጸባሉ ግዘ ምፍታሽ የድሊ። ኣብ ዓድና ማሞግራፊ ብብዝሒ ስለ ዘየለ ደቂ ኣንስትዮ ባዕለን ምፍታሽ ዝሓሸ እዩ'' ብምባል ኣድላይነት ዓርሰ ፍተሻ የገንዝብ፡፡ ዝርገሐን ሕክምናን መንሽሮ ጡብ ኣብ ኢትዮጵያ መንሽሮ ጡብ ብደረጃ ዓለምን ምዕቡላት ሃገራትን ብብዝሒ ኣብ ልዕሊ 60 ዓመት ዝኾነን ደቂ ኣንስትዮ ከም ዝረኣይ ዝገልጽ እቲ በዓል ⶁያ፡ ኣብ ኢትዮጵያ ግና ኣብ ክሊ ዕድመ ኣርባዓታት ይረአ ከም ዘሎ ይዛረብ፡፡ "ኣብ ኣዲስ ኣበባ ኣብ ዝተገረበ ምርመራ ከምእንርእዮ፡ ማእከላይ ዕድመ ብመንሽሮ ጡብ ዝተትሓዛ ዕድሚአን ከባቢ 40.3 እዩ፡፡ ስለዚ ኣብ ዓድና ኣብ ትሑት ዕድመ ይረአ ምህላዉ ዘርእይ እዩ'' ይብል፡፡ ኣብቲ ንሱ ዝሰርሓሉ ዓይደር ሪፈራል ሆስፒታል መቐለ እውን ካብ 18 ክሳብ 70 ዓመት ኣብ ዘሎ ክሊ ዕድመ ከም ዝተርኣየ ይገልጽ፡፡ ኣብ ኢትዮጵያ ኣብቲ ሕማም ዘሎ ግንዛበ ትሑት ከም ዝኾነ ዝጠቅስ ክኢላ መንሽሮ ዶ/ር ክብሮም ሕሉፍ፡ ብወገን መንግስቲ እውን ክንድቲ ኣብ መንሽሮ በሪ ማህጸን ዝተሰርሐ ግንዛበ ናይ ምፍጠር ስራሕ ኣብዚ ዓውዲ ከም ዘይተሰርሐ ይሕብር፡፡ ኣንጊህኻ ምትንሳእ፡ እንታይ ረብሓ ኣለዎ?
